  Наталья Тетерина Удмуртиысь Йӧскалык лыдӟетъюртэз тупатонъя ӵектос «Россиысь главгосэкспертиза» федерал ужъюртлэн Казыньысь филиалэзлэсь умой дунъет басьтӥз. Со сярысь туннэ, 6-тӥ тулыспалэ, элькунысь лулчеберетъя но туризмъя министр Владимир Соловьёв «ВКонтакте» мерлыко вотэсбамаз ивортӥз. Ужъёсты быдэстыны федерал коньдэтысь субсидия басьтон понна вань кулэ луись ужкагазъёсын куриськон 5-тӥ тулыспалэ Россиысь Лулчеберетъя министерствое келямын. Удмуртиысь тӧрлыкъёс инвестициосты нимысьтыз висъянъя 2019-тӥ арлы но 2020-тӥ арозьлы чаклам программая басьтыны малпало.     Йӧскалык лыӟетъюртэз выльдонъя ӵектос 2 фото Тодэ вайытом, азьвыл эскерон дыръя ӵектосэз палэнтӥзы, малы ке шуоно карын пуктӥськонъя ужанрадлыкын лыдӟетъюрт сьӧрысь инты улон корка пуктон улэ чакламын вал. Но 2017-тӥ арын куарусёнэ тодмо луиз,  застройщик малпанъёсызлэсь куштӥськиз шуыса. Йӧскалык лыдӟетъюрт Советской урамын 1958-тӥ арын тулыспалэ усьтэмын вал. Кышкыттэмлыкъя куронъёсты быдэсъяны луымтэен валче, 2011-тӥ арын юртэз ворсаны косӥзы.  Юртэз рос-прос выльдон сярысь со бере трос пол вераллязы, но дырыз ялан берлы выжтӥськылӥз.  2017-тӥ арын гудырикошконэ Удмуртилэн тӧроезлэсь ужзэ огдырлы быдэсъясь Александр Бречалов Йӧскалык лыдӟетъюртэз 2020-тӥ арын элькунлэн кунлыкезлы 100 ар тырмонлы выльдыны быгатозы шуыса вераз.  Тегъёс: Ижкар Удмуртия ВладимирСоловьёв лэсьтськон Йӧскалыклыдӟетъюрт  